Lars Barfoed (KF), 2010-05-20:
Det her beslutningsforslag går ud på at pålægge regeringen senest den 1. juni 2010, står der, så vi skal skynde os, at fremsætte et forslag til ændring af pelsdyrbekendtgørelsen.
Ændringen skal sikre en indførelse af egenkontrol, program for minkavlere, kontrolbesøg hvert tredje år på minkfarme, skærpede uddannelseskrav til minkavlere og medarbejdere på minkfarmene, bedre indhusningsforhold for mink og en skærpet miljøindsats.
Jeg vil indledningsvis godt oplyse om, at reglerne om beskyttelse af pelsdyr, der holdes med henblik på produktionen af pels, hører under Justitsministeriet, mens kontrollen med overholdelsen af reglerne hører under Fødevareministeriet.
Miljøspørgsmål i forbindelse med pelsdyrproduktion hører under Miljøministeriet.
Baggrunden for beslutningsforslaget er jo, at TV 2 i oktober 2009 viste udsendelsen Operation X, »Pels på vrangen«.
Som opfølgning på udsendelsen var den daværende fødevareminister sammen med min forgænger på posten som justitsminister den 2. december 2009 i et samråd i Fødevareudvalget om dyrevelfærden for mink i pelsdyrproduktion.
Ved den lejlighed redegjorde fødevareministeren for en række initiativer, der skulle medvirke til at sikre overholdelsen af reglerne om hold af pelsdyr.
Fødevareministeren redegjorde for, at der i 2009 ville blive gennemført 150 ekstra velfærdsbesøg, og at der i 2010 vil blive gennemført uanmeldt velfærdskontrol på samtlige pelsdyrfarme.
Kontrolresultaterne vil indgå i tilrettelæggelsen af den fremtidige kontrol.
Endvidere redegjorde fødevareministeren for nedsættelsen af en arbejdsgruppe, der skal udarbejde initiativer til øget kontrol af dyresundhed og dyrevelfærd hos pelsdyravlere.
Arbejdsgruppen har holdt tre møder, og det forventes, at arbejdsgruppen vil afgive sin rapport inden udgangen af maj måned.
Fødevarestyrelsen forventer, at det vil være muligt at gennemføre de fleste af de initiativer, som arbejdsgruppen foreslår, inden udgangen af 2010.
Beslutningsforslaget pålægger som nævnt regeringen at fremsætte forslag til ændring af pelsdyrbekendtgørelsens krav til beskæftigelsesmateriale og burstørrelse.
Det foreslås bl.a., at der fastsættes krav til minimumstørrelsen på rør til berigelse og krav om, at der højst må opstaldes to dyr pr. bur.
Denne bekendtgørelse, som kun har været gældende i 3 år, fastsætter et højt beskyttelsesniveau for pelsdyr.
For så vidt angår spørgsmålet om gruppeindhusning, overvejer Justitsministeriet for tiden, om der er velfærdsmæssige problemer forbundet med at indhuse flere mink pr. bur.
Justitsministeriet har afholdt et møde om spørgsmålet med Dansk Pelsdyravlerforening og Det Jordbrugsvidenskabelige Fakultet ved Aarhus Universitet.
Justitsministeriet har desuden rettet henvendelse til de hollandske myndigheder med henblik på at drage nytte af hollændernes mangeårige erfaringer med netop gruppeindhusning af mink.
Når Justitsministeriet har modtaget de oplysninger, vil ministeriet tage stilling til, om der er behov for at ændre de gældende regler om gruppeindhusning.
Hvad angår kontrol af reglerne om etablering af gyllerender på pelsdyrfarme, kan jeg oplyse, at den tidligere miljøminister i starten af december 2009 opfordrede kommunerne til at sætte fokus på spørgsmålet om, hvorvidt pelsdyravlerne overholder reglerne derom.
Det foreslås, at dyrene mærkes, så de kan identificeres og så vidt muligt føres tilbage til avleren.
Spørgsmålet om mærkning af dyr henhører under Fødevareministeriet, der har oplyst, at ministeriet finder, at et krav om chipmærkning for mink er unødvendigt, da det på grund af smittefare alligevel som udgangspunkt ikke vil være muligt at genindsætte bortløbne mink i de besætninger, som de kommer fra.
Sammenfattende er det min opfattelse, at der allerede er taget passende initiativer med henblik på at sikre dyrevelfærden på pelsdyrfarme.
Som nævnt blev der sidste år gennemført 150 ekstra velfærdskontroller, og i år vil samtlige pelsdyravlere blive kontrolleret.
Den fremtidige kontrol vil blive tilrettelagt i lyset af resultaterne fra disse kontroller.
Der kommer desuden snart en arbejdsgrupperapport, som vil indeholde forslag vedrørende uddannelse af pelsdyravlere samt indførelse af obligatorisk sundhedsrådgivning og branchekodeks.
På den baggrund kan regeringen ikke støtte beslutningsforslaget.